作者:張先
標題:傾杯・傾杯樂
內容:飛雲過盡，明河淺、天無畔。草色棲螢，霜華清暑，輕颸弄袂，澄瀾拍岸。宴玉麈談賓，倚瓊枝、秀挹雕觴滿。午夜中秋，十分圓月，香槽撥鳳，朱弦軋雁。正是欲醒還醉，臨空悵遠。壺更疊換。對東西、數里回塘，恨零落芙蓉、春不管。籠燈待散。誰知道、座有離人，目斷雙歌伴。煙江艇子歸來晚。